Destiny Chukunyere

Destiny Chukunyere (født 29. august 2002 i Birkirkara på Malta), kjent som bare Destiny, er en maltesisk sanger. Hun vant Junior Eurovision Song Contest 2015 for Malta med sangen «Not My Soul». Hun deltok senere i sesong 11 av Britain's Got Talent, men ble slått ut i semifinalerunden. I 2020 vant hun sesong 2 av den maltesiske versjonen av X Factor og fikk dermed representere Malta i Eurovision Song Contest 2020 i Rotterdam i Nederland. 9. mars samme år ble det kunngjort at hun skulle delta med låten «All of My Love». 18. mars 2020 avlyste imidlertid EBU konkurransen på grunn av koronaviruspandemien. Hun representerte i stedet Malta i Eurovision Song Contest 2021 med låten «Je me casse» og endte på syvendeplass.

Bakgrunn 
Destiny er født og oppvokst i Birkirkara på Malta. Faren er en tidligere fotballspiller fra Nigeria, av igbofolket, mens moren er maltesisk. Hun har to yngre søsken, søsteren Melody og broren Isaiah.

Som barn deltok hun i flere lokale sangkonkurranser på Malta og i Italia, og i 2015 var hun Maltas representant i Junior Eurovision Song Contest. Chukunyere fremførte sangen «Not My Soul», skrevet sammen med Elton Zarb og Muxu. Hun vant konkurransen med 185 poeng, og slo dermed den forrige poengrekorden, satt av spanske María Isabel på Lillehammer i 2004. For seieren ble hun og låtskriverne samme år hedret med den maltesiske fortjenstmedaljen Midalja għall-Qadi tar-Repubblika.

I 2017 deltok hun i sesong 11 av ITVs talentkonkurranse Britain's Got Talent, der hun sang «Think» av Aretha Franklin. Hun høstet ros fra dommerne Simon Cowell og Joseph Calleja. Hun kvalifiserte seg til semifinalerundene, men endte til slutt på sjetteplass og ble dermed slått ut av konkurransen.

I 2019 var hun støttevokalist for Michela Pace og sangen «Chameleon» under Eurovision Song Contest 2019. Sangen kvalifiserte seg til finalen der den endte på 14. plass med 107 poeng. Året etter fikk hun selv muligheten til å delta i Eurovision Song Contest, etter å ha vunnet sesong 2 av X Factor Malta. Hun skulle ha deltatt i semifinale 1 tirsdag 12. mai 2020 i Rotterdam med låten «All of My Love», men på grunn av koronavirusutbruddet i Europa vinteren 2020 så EBU seg nødt til å avlyse konkurransen for å hindre spredning av koronaviruset SARS-CoV-2 og den medfølgende sykdommen covid-19.

Den maltesiske kringkasteren TVM besluttet i stedet at Destiny skulle få representere Malta i Eurovision Song Contest 2021. Hun deltok med låten «Je me casse» og var forhåndsfavoritt til seieren. Hun vant sin semifinale og endte deretter på en syvendeplass i finalen.

Referanser

Eksterne lenker 
 
 
 
 

 

Maltesiske musikere
Deltakere i Eurovision Song Contest 2020
Deltakere i Eurovision Song Contest 2021
Personer fra Birkirkara